b'\n_START_ARTICLE_\nKakumo nacionalinis parkas\n_START_SECTION_\nIstorija\n_START_PARAGRAPH_\nNusausinta baseino teritorija apie Kakumo up\xc4\x97s \xc5\xbeiotis 1931\xc2\xa0m. paskelbta mi\xc5\xa1ko rezervatu ir buvo pri\xc5\xbei\xc5\xabrima Mi\xc5\xa1kininkyst\xc4\x97s skyriaus. \xc5\xa0iuo laikotarpiu verstasi intensyvia mi\xc5\xa1ko ruo\xc5\xa1a, ypatingai kirsti raudonmed\xc5\xbei\xc5\xb3 (Khaya ivorensis) r\xc5\xab\xc5\xa1ies med\xc5\xbeiai. Mi\xc5\xa1ko ruo\xc5\xa1a verstasi iki 1989\xc2\xa0m., kai r\xc5\xabpinimasis rezervatu per\xc4\x97jo Laukin\xc4\x97s gamtos departamento vald\xc5\xbeion. Remiantis Laukin\xc4\x97s gamtos rezervat\xc5\xb3 nuostatais (Ll 1525), 1992\xc2\xa0m. Laukin\xc4\x97s gamtos departamentas Kakum\xc4\x85 paskelb\xc4\x97 nacionaliniu parku. Atlikus saugomos teritorijos faunos turtingumo ap\xc5\xbei\xc5\xabr\xc4\x85, teritorija dar tais pa\xc4\x8diais metais padalinta \xc4\xaf Kakumo nacionalin\xc4\xaf park\xc4\x85 ir Asin\xc5\xb3 Atandaso mi\xc5\xa1ko rezervat\xc4\x85. To prie\xc5\xbeastis buvo tai, kad Keip Kosto ir kit\xc5\xb3 33 miesteli\xc5\xb3 bei kaim\xc5\xb3 gyventoj\xc5\xb3 pragyvenimas priklaus\xc4\x97 nuo medienos ir gerti tinkamo vandens, kurio par\xc5\xabpina Kakumo up\xc4\x97, atsarg\xc5\xb3.\n_START_SECTION_\nGeografija\n_START_PARAGRAPH_\nParke prasideda Kakumo up\xc4\x97, pagal kuri\xc4\x85 parkas ir pavadintas. Jos intakai, taip pat tekantys parko teritorija, yra Obuo, Kakumas, Afija, Sukuma, Nemimi, Aboabo ir Ad\xc5\xbeuesu. Parkas yra u\xc5\xbe 33\xc2\xa0km \xc4\xaf \xc5\xa1iaur\xc4\x99 nuo Keip Kosto ir Elminos, netoli Abrafo kaimo. Park\xc4\x85 supa 33 kaim\xc5\xb3 \xc5\xabkiai, taip pat dirbamieji laukai, kuriuose auginami pas\xc4\x97liai, kakava._NEWLINE_Parko teritorija driekiasi 135\xe2\x80\x93250\xc2\xa0m auk\xc5\xa1tyje vir\xc5\xa1 j\xc5\xabros lygio. Augmenijos areal\xc4\x85 daugiausia sudaro dr\xc4\x97gnieji am\xc5\xbeinai \xc5\xbealiuojantys mi\xc5\xa1kai, taip pat sezoni\xc5\xa1kai nud\xc5\xbei\xc5\xabvan\xc4\x8di\xc5\xb3 pusiau lapus metan\xc4\x8di\xc5\xb3 med\xc5\xbei\xc5\xb3 mi\xc5\xa1kai. Parko teritorijoje per metus vidutini\xc5\xa1kai i\xc5\xa1krinta 1380\xc2\xa0mm krituli\xc5\xb3.\n_START_SECTION_\nFlora ir fauna\n_START_PARAGRAPH_\nLabiausiai \xc4\xafsid\xc4\x97m\xc4\x97tinos parko nykstan\xc4\x8dios gyv\xc5\xabnijos r\xc5\xab\xc5\xa1ys yra diana, bonga, Cephalophus silvicultor antilop\xc4\x97s, afrikiniai drambliai. Kakumo parkas taip pat yra svarbi pauk\xc5\xa1\xc4\x8di\xc5\xb3 b\xc5\xabvein\xc4\x97. Suskai\xc4\x8diuotos 266 pauk\xc5\xa1\xc4\x8di\xc5\xb3 r\xc5\xab\xc5\xa1ys, \xc4\xafskaitant a\xc5\xa1tuonias, kurios kelia pasaulin\xc4\xaf i\xc5\xa1saugojimo susir\xc5\xabpinim\xc4\x85. Viena j\xc5\xb3 tai baltakr\xc5\xabt\xc4\x97 patar\xc5\xa1ka. Taip pat aptiktos devynios ragasnapini\xc5\xb3 r\xc5\xab\xc5\xa1ys bei pilkoji pap\xc5\xabga. Parkas turtingas ir drugeliais, kuri\xc5\xb3 nauja r\xc5\xab\xc5\xa1ys aptikta 1993\xc2\xa0m. Kakumo parke sutinkama did\xc5\xbeiausia mi\xc5\xa1ko drambli\xc5\xb3 populiacija Ganoje.'